**ՀԻՄՆԱՎՈՐՈՒՄ**

**«ՀԱԿԱԿՈՌՈՒՊՑԻՈՆ ԿՈՄԻՏԵԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», ՔՐԵԱԿԱՏԱՐՈՂԱԿԱՆ ԾԱՌԱՅՈՒԹՅԱՆ ՄԱՍԻՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ, ՀԱՐԿԱԴԻՐ ԿԱՏԱՐՈՒՄՆ ԱՊԱՀՈՎՈՂ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ, ՊՐՈԲԱՑԻԱՅԻ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ԵՎ ««ՊԵՏԱԿԱՆ ՊԱՇՏՈՆՆԵՐ ԵՎ ՊԵՏԱԿԱՆ ԾԱՌԱՅՈՒԹՅԱՆ ՊԱՇՏՈՆՆԵՐ ԶԲԱՂԵՑՆՈՂ ԱՆՁԱՆՑ ՎԱՐՁԱՏՐՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ՕՐԵՆՔՆԵՐԻ ՆԱԽԱԳԾԵՐԻ ԸՆԴՈՒՆՄԱՆ**

1. **Իրավական ակտի ընդունման անհրաժեշտությունը, ընթացիկ իրավիճակը և խնդիրները**
2. Լեռնային Ղարաբաղում տեղի ունեցած իրադարձություններից հետո ԼՂ հատուկ ծառայություններ ընդգրկող մարմիններում, ինչպես նաև քննչական և դատախազական մարմիններում աշխատած բազմաթիվ անձինք ցանկություն են հայտնել աշխատանքի անցնել ՀՀ համապատասխան մարմիններում: Այնինչ գործող օրենսդրության պայմաններում պաշտոնի նշանակվելիս նրանք հայտնվում են ոչ բարենպաստ վիճակում՝ կապված վերջիններիս նախկինում ունեցած դասային աստիճանների, շնորհված կոչումների, աշխատանքային ստաժի պահմանման, ինչպես նաև պաշտոնային դրույքաչափը որոշելիս նախկին աշխատանքային ստաժի հաշվառման մասով:

Այսպես՝ օրինակ «Հակակոռուպցիոն կոմիտեի մասին» օրենքի 26-րդ հոդվածը կարգավորում է Հակակոռուպցիոն կոմիտեի ծառայողների պաշտոններին համապատասխանող դասային աստիճանների հետ կապված հարաբերությունները, որում հստակորեն ամրագրված է, որ այլ մարմիններում հանրային ծառայություն անցած (աշխատած) և զինվորական կամ հատուկ կոչում (դասային աստիճան, որակավորման դաս) ունեցող անձանց հակակոռուպցիոն կոմիտեում պաշտոնի նշանակելիս նրանց զինվորական կամ հատուկ կոչումը (դասային աստիճանը, որակավորման դասը) համապատասխանեցվում է հակակոռուպցիոն կոմիտեի ծառայողի դասային աստիճանին, իսկ դասային աստիճանի համապատասխանությունը «Հակակոռուպցիոն կոմիտեի մասին» օրենքով սահմանված դասային աստիճաններին սահմանում է Կառավարությունը: Մինչդեռ, հարկ է նկատել, որ Կառավարության համապատասխան որոշմամբ Լեռնային Ղարաբաղի համապատասխան մարմիններում աշխատած անձանց մասով վերաբերելի կարգավորումներ առկա չեն:

Ուստի, կարելի է արձանագրել, որ բաց է մնում Լեռնային Ղարաբաղի քննչական և դատախազական մարմիններում աշխատած այն անձանց դասային աստիճանների համապատասխանեցման հարցը, ովքեր ծառայության ընթացքում արդեն իսկ ստացել են համապատասխան դասային աստիճաններ: Ստացվում է այնպես, որ նույնիսկ նշված անձանց կողմից ՀՀ քաղաքացիություն ձեռք բերելը դեռևս բավարար չէ ՀՀ հակակոռուպցիոն կոմիտեում ծառայության անցնելիս ունեցած դասային աստիճանները պահպանելու կամ դրանք համապատասխանեցնելու համար՝ առկա կարգավորումների բացակայության պատճառաբանությամբ: Իսկ նման պայմաններում խախտվում են նշված անձանց իրավունքները, վերջիններս հայտնվում են անհավասար պայմաններում, քանի որ դասային աստիճանները, ըստ էության, շնորհվում են անհատական կարգով և ցմահ, իսկ կարգավորումների բացակայության պայմաններում ստացվում է այնպես, որ արդեն իսկ տրված դասային աստիճանները հաշվի չառնելու կամ չհամապատասխանեցնելու դեպքում անձն օբյեկտիվորեն զրկվում է դրանից:

Համանման խնդիրներ են ծագում նաև Քրեակատարողական ծառայության մասին, «Պրոբացիայի ծառայության մասին», Հարկադիր կատարումն ապահովող ծառայության մասին օրենքների նույն հարարբերությունները կարգավորող դրույթները կիրառելիս:

Այսպես, «Քրեակատարողական ծառայության մասին» օրենքի 12-րդ հոդվածի 2-րդ մասի համաձայն.

«Պետական այլ մարմնում ծառայություն անցած (աշխատած) և զինվորական կամ հատուկ կոչում (դասային աստիճան, որակավորման դաս) ունեցող քաղաքացիներին քրեակատարողական ծառայությունում պաշտոնի նշանակելիս շնորհվում է նրանց զինվորական կամ հատուկ կոչմանը (դասային աստիճանին, որակավորման դասին) համապատասխան կոչում,(…):»։

«Քրեակատարողական ծառայության մասին» օրենքի 14-րդ հոդվածի 1-ին մասի համաձայն.

 «Սույն օրենքով սահմանված կարգով քրեակատարողական ծառայության պաշտոն զբաղեցնելու իրավունք ունեն քրեակատարողական ծառայության տվյալ պաշտոնի անձնագրով ներկայացվող պահանջները բավարարող, հայերենին տիրապետող, 18 տարին լրացած Հայաստանի Հանրապետության քաղաքացիները, որոնք անցել են պարտադիր զինվորական ծառայություն (բացառությամբ իգական սեռի, ինչպես նաև այն քաղաքացիների, որոնք օրենքով նախատեսված կարգով և հիմքով ազատվել են պարտադիր զինվորական ծառայությունից), դիմելու պահին չի լրացել նրանց 30 տարին, բացառությամբ սույն օրենքի 17-րդ հոդվածի 8-րդ մասով նախատեսված դեպքի: Քրեակատարողական ծառայության միջին և կրտսեր խմբերի պաշտոններում կարող են նշանակվել նաև սույն հոդվածի պահանջներին համապատասխանող, սակայն դիմելու պահին օրենքով նախատեսված կարգով և հիմքով պարտադիր զինվորական ծառայությունից ազատված քաղաքացիները:»։

«Քրեակատարողական ծառայության մասին» օրենքի 17-րդ հոդվածի 8-րդ մասի համաձայն.

«Քրեակատարողական ծառայության թափուր պաշտոն առաջանալու դեպքում մրցույթին կարող են մասնակցել նաև զինված ուժերի, ազգային անվտանգության, ոստիկանության, դատախազության մարմինների, ինչպես նաև պետական պահպանության ծառայության և հարկադիր կատարումն ապահովող ծառայության այն ծառայողները (այդ թվում` նշված մարմինների նախկին ծառայողները), որոնք բավարարում են տվյալ պաշտոնի անձնագրի պահանջները:»։

Վերոնշյալ իրավակարգավորումների համադրված վերլուծությունից ակնհայտ է, որ կոչումների համապատասխանեցման և նախկինում ծառայություն անցած անձանց, ըստ էության, առանց «Քրեակատարողական ծառայության մասին» օրենքի 14-րդ հոդվածի առաջին մասում նշված տարիքային սահմանափակման թափուր պաշտոն զբաղեցնելու հնարավորության վերաբերյալ դրույթները վերաբերելի են միայն ՀՀ պետական մարմինների ծառայողներին։

Մինչդեռ, նպատակահարմար է, որ հիշյալ իրավակարգավորումները տարածվեն նաև Լեռնային Ղարաբաղի զինված ուժերում, ազգային անվտանգության, ոստիկանության, հարկադիր կատարումն ապահովող մարմիներում ծառայություն անցած անձանց վրա։

Տվյալ դեպքում հարկ է նկատի ունենալ նաև, որ Լեռնային Ղարաբաղի ոստիկանության կազմում է գործել քրեակատարողական վարչությունը, իսկ ազգային անվտանգության մարմինների կազմում՝ պետական պահպանության վարչությունը։

Միևնույն ժամանակ, «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքում առաջարկվող լրացումը անհրաժեշտ է Լեռնային Ղարաբաղի համապատասխան մարմիններում ծառայություն անցած անձանց պաշտոնային դրույքաչափը որոշելիս վերջիններիս նախկին աշխատանքային ստաժի հաշվառման մասով:

Ուստի, ելնելով վերոգրյալից անհրաժեշտություն է առաջացել համապատասխան լրացումներ կատարել վերոշարադրյալ օրենքներում։

2․ ՀՀ հակակոռուպցիոն կոմիտեն իր գործունեության ընթացքում հաճախ համագործակցում է ինչպես իրավապահ և պետական այլ մարմինների, այնպես էլ միջազգային կազմակերպությունների հետ։ Սերտ համագործակցության արդյունքում առավել արդյունավետ է դառնում հանցավորության դեմ պայքարը։ Այս ամենին զուգահեռ անհրաժեշտություն է առաջանում պարգևատրել ՀՀ հակակոռուպցիոն կոմիտի քննիչների և օպերատիվ–հետախուզական գործառույթներ իրականացնող ստորաբաժանման աշխատակիցների լիազորությունների արդյունավետ իրականացմանն աջակցող անձանց և այլ մարմինների աշխատակիցներին։

«Հակակոռուպցիոն կոմիտեի մասին» օրենքի 11–րդ հոդվածի 2–րդ մասի 7–րդ կետի համաձայն՝ Հակակոռուպցիոն կոմիտեի նախագահը խրախուսում և կարգապահական պատասխանատվության է ենթարկում հակակոռուպցիոն կոմիտեի ծառայողներին, պարգևատրում է հակակոռուպցիոն կոմիտեի գործունեությանն օժանդակող անձանց։

Օրենքի 31–րդ հոդվածի 1–ին մասի համաձայն՝  Հակակոռուպցիոն կոմիտեի գործունեությանն օժանդակող անձանց հակակոռուպցիոն կոմիտեի նախագահը կարող է պարգևատրել շնորհակալագրով, հուշանվերով, դրամական պարգևատրմամբ:

Հարկ է նշել, որ որպես խրախուսանքի միջոց Օրենքում սահմանվում է նաև Հակակոռուպցիոն կոմիտեի ծառայողներին մեդալով կամ կրծքանշանով պարգևատրելու խրախուսանքի տեսակ, որը, սակայն բացակայում է Հակակոռուպցիոն կոմիտեի գործունեությանն օժանդակող անձանց պարգևատրմանը վերաբերվող կարգավորումներում։

Այսպիսով՝ Նախագծով առաջարկվում է Հակակոռուպցիոն կոմիտեի նախագահին հնարավորություն ընձեռել Հակակոռուպցիոն կոմիտեի գործունեությանն օժանդակող անձանց շնորհակալագրից, հուշանվերից և դրամական պարգևատրումից բացի պարգևատրել նաև մեդալով կամ կրծքանշանով։ Տվյալ փոփոխությունը պայմանավորված է Օրենքում կիրառվող եզրույթների միասնականությունն ապահովելու պայմանով, քանի որ ինքնին կիրառվող խրախուսանքի միջոցները նույնն են:

3. Միևնույն ժամանակ փաթեթում ներառված նախագծերով առաջարկվում է շտկել ենթակա պետական մարմնի կարգավիճակ ունեցող Պրոբացիայի, Քրեակատարողական և Հարկադիր կատարումն ապահովող ծառայությունների՝ Զինվորական ծառայության և զինծառայողի կարգավիճակի մասին օրենքով զինծառայողներին հավասարեցված ծառայողի կարգավիճակ ունեցող ծառայողների վերաբերյալ նույնանման հարաբերությունները (պաշտոնային դրույքաչափը որոշելիս վերջիններիս նույն ծառայություններում աշխատանքային ստաժի հաշվառման մասով) կարգավորող դրույթները՝ ըստ նույն տրամաբանության:

**2. Առաջարկվող կարգավորման բնույթը և ակնկալվող արդյունքը**

Նախագծերի փաթեթով առաջարկվում է «Հակակոռուպցիոն կոմիտեի մասին, «Քրեակատարողական ծառայության մասին, «Պրոբացիայի ծառայության մասին, Հարկադիր կատարումն ապահովող ծառայության մասին, «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքներում լրացնել դրույթներ, որոնց համաձայն հնարավոր է հաշվի առնել Լեռնային Ղարաբաղում համապատասխան մարմիններում ծառայություն անցած անձանց արդեն իսկ շնորհված զինվորական կամ հատուկ կոչումները, դասային աստիճանները, որակավորման դասերը, ինչպես նաև վերջիններիս՝ Լեռնային Ղարաբաղում համապատասխան մարմիններում պաշտոնավարման ժամանակահատվածը հաշվի առնել նոր պաշտոնում նշանակվելիս պաշտոնային դրույքաչափը որոշելիս: Միևնույն ժամանակ, առաջարկվում է Հակակոռուպցիոն կոմիտեի նախագահին հնարավորություն ընձեռել Հակակոռուպցիոն կոմիտեի գործունեությանն օժանդակող անձանց շնորհակալագրից, հուշանվերից և դրամական պարգևատրումից բացի պարգևատրել նաև մեդալով կամ կրծքանշանով, ինչպես նաև շտկել միևնույն կարգավիճակ ունեցող ծառայողների պաշտոնային դրույքաչափը որոշելիս կիրառվող դրույթները՝ ըստ նույնական տրամաբանության:

**3. Նախագծի մշակման գործընթացում ներգրավված ինստիտուտները և անձինք**

Նախագծերը մշակվել է Հակակոռուպցիոն կոմիտեի և Արդարադատության նախարարության կողմից:

4. **Նախագծերի ընդունման կապակցությամբ այլ իրավական ակտերի ընդունման անհրաժեշտությունը, ինչպես նաև նախագծերի** **ընդունման** **կապակցությամբ** **լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծերի ընդունման դեպքում անհրաժեշտություն կառաջանա փոփոխություն կատարել ՀՀ կառավարության 09.08.2018թ. 911-Ն որոշման մեջ, Նախագծերի ընդունմամբ Հայաստանի Հանրապետության պետական բյուջեում եկամուտների ավելացում կամ էական նվազեցում չի նախատեսվում:

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագծերը կապված չեն ռազմավարական փաստաթղթերի հետ: